Ma tingħad imkien fil-programm. Imma l-enfasi ta' Presa Diretta fuq is-segretezza tal-awtoritajiet Ċiniżi, il-mod kif inħbiet l-istorja (twila) tas-sejbien ta' dan il-virus fl-2013, u l-fatt li dan il-virus kellu mill-ewwel "affinità" mal-ġisem tal-bniedem, donnu kien drah diġà, jagħtuni l-impressjoni li din hija l-konklużjoni mhux dikjarata tal-ġurnalisti. Jien m'iniex kumplottista u jdejquni l-istejjer li jqanqlu ansjetà bla bżonn biex joħolqu sensazzjoni jew biex jagħtu prominenza lil min joħroġ bihom. Imma dan virus kumpless u din dinja kkumplikata. Nemmen fil-ħtieġa tad-dubju imma ma nħobbx nilgħab l-isport tal-ħolqien tad-dubju. Id-dubju rridu biex nasal għall-verità, mhux biex nevitaha. Jista' jkun li dak li se nikteb hawn ma jirriflettix b'mod preċiż dak li ntqal fil-programm. L-aħjar taraw il-programm innifsu. Ġurnaliżmu investigattiv ta' veru. Bħal dejjem.